Marija a câștigat Beovizija 2007 cu piesa „Molitva” (însemnând „rugăciune” în română) pe 8 martie, acumulând un maxim de puncte în urma voturilor acordate de juriu și prin televoting și calificându-se astfel ca primul reprezentant al noii Serbii independente în Concursul Muzical Eurovision 2007 desfășurat la Helsinki, capitala Finlandei. Piesa a fost înregistrată și în engleză ca „Destiny”, în spaniolă ca „Mirame” și în finlandeză ca „Rukoilen”. Există, de asemenea, și o versiune în rusă numită „Molitva” ("Молитва"). Ca parte a turneului de promovare a piesei, Marija a vizitat Bosnia și Herțegovina, Croația, Macedonia, Elveția și Grecia.